5.12.2022.
LV
Eiropas Savienības Oficiālais Vēstnesis
C 463/21
Prasība, kas celta 2022. gada 21. oktobrī – Eiropas Komisija/Slovākijas Republika (Lieta C-668/22) (2022/C 463/28) Tiesvedības valoda – slovāku Lietas dalībnieki Prasītāja: Eiropas Komisija (pārstāvji: B. Sasinowska, G. Wilms, R. Lindenthal) Atbildētāja: Slovākijas Republika Prasītājas prasījumi — atzīt, ka, nepieņemot normas, kas nepieciešamas, lai sasniegtu konkrētus rezultātus, kas izriet no Komisijas Regulas (ES) Nr. 29/2009 (1) (2009. gada 16. janvāris), ar ko nosaka prasības datu pārraides pakalpojumu sniegšanai Eiropas vienotajā gaisa telpā, Slovākijas Republika nav izpildījusi LES 4. panta 3. punktā kopsakarā ar Komisijas Regulas (ES) Nr. 29/2009 3. panta 1. punktu paredzētos pienākumus; — piespriest Slovākijas Republikai atlīdzināt tiesāšanās izdevumus.
Pamati un galvenie argumenti Saskaņā ar Regulas (ES) Nr. 29/2009 3. panta 1. punktu ATS sniedzēji nodrošina, ka ATS struktūrvienības, kas šīs regulas 1. panta 3. punktā minētajā gaisa telpā sniedz gaisa satiksmes pakalpojumus, spēj nodrošināt un sniegt šīs regulas II pielikumā noteiktos datu pārraides pakalpojumus.
Datu pārraides pakalpojumi, kas noteikti II pielikumā, ir šādi: datu pārraides sakaru inicializēšanas iespēja (DLIC), ATC sakaru pārvaldības pakalpojums (ACM), ATC pielaides un informācijas pakalpojums (ACL) un ATC mikrofonu kontroles pakalpojums (AMC).
Pretēji Regulas (ES) Nr. 29/2009 3. panta 1. punktam Slovākijas Republikas pilnvarotā ATS sniedzēja nav nodrošinājusi, ka ATS struktūrvienības spēj nodrošināt un sniegt II pielikumā noteiktos datu pārraides pakalpojumus.
Beidzoties argumentētajā atzinumā noteiktajam termiņam, Slovākijas Republika saskaņā ar LES 4. panta 3. punktu nav veikusi atbilstošus pasākumus, lai tās pilnvarotais ATS sniedzējs atbilstu prasībām, kas noteiktas Regulas (ES) Nr. 29/2009 3. panta 1. punktā.
(1)
OV 2009, L 13, 3. lpp.